ตลท.ชงกองหุ้นขายต่างชาติ
ตลท.ปิ๊งโปรโมทกองทุนหุ้นไทยขายนักลงทุนต่างชาติ สมาคมบริษัทจัดการลงทุนรับลูกศึกษากฎหมาย
6 ต.ค. 2558

ตลท.ปิ๊งโปรโมทกองทุนหุ้นไทยขายนักลงทุนต่างชาติ สมาคมบริษัทจัดการลงทุนรับลูกศึกษากฎหมาย
ผู้บริหารบริษัทหลักทรัพย์จัดการกองทุนรวม (บลจ.) เปิดเผยว่า ตลาดหลักทรัพย์แห่งประเทศไทย (ตลท.) มีแนวคิดที่จะสนับสนุนให้บริษัทหลักทรัพย์จัดการกองทุนรวม (บลจ.) นำกองทุนรวมที่มีนโยบายลงทุนในหุ้นไทยไปเสนอขายให้แก่นักลงทุนต่างชาติ (Mutualfund foreign investor) เพื่อเป็นอีกทางเลือกหนึ่งให้นักลงทุนต่างชาติเข้ามาลงทุนในตลาดหุ้นไทยผ่านกองทุนหุ้นไทยที่มีจำนวนมาก 
ทั้งนี้ แนวคิดดังกล่าวทาง ตลท.ได้นำมาหารือและขอความคิดเห็นกับ บลจ.ในการประชุมของ ตลท.ร่วมกับสมาคมบริษัทจัดการลงทุนและ บลจ. ในการประชุมเพื่อวางแผนงานของโครงการให้เงินทำงานผ่านกองทุนรวมในปี 2559 ว่าจะมุ่งเน้นไปในทิศทางใด หลังจากโครงการดังกล่าวได้ดำเนินการมาครบ 12 ปีแล้ว
"บลจ.ต่างเห็นด้วยกับแนวคิดดังกล่าว และอยากให้สมาคมบริษัทจัดการลงทุนเป็นตัวแทนในการศึกษาเรื่องดังกล่าว โดยเฉพาะเรื่องของกฎหมายในต่างประเทศ ดีกว่าให้ บลจ.แต่ละแห่งไปดำเนินการกันเอง" ผู้บริหาร บลจ.รายหนึ่ง กล่าว
สำหรับโครงการให้เงินทำงานผ่านกองทุนรวมในปี 2559 ยังคงเดินหน้าให้ความรู้แก่ประชาชนคนไทยให้เข้าใจด้านการวางแผนการลงทุน โดยในที่ประชุมได้สรุปแนวทางในการเดินหน้าโครงการโดยการไปให้ความรู้ด้านการเงิน และการลงทุนในมหาวิทยาลัยต่างๆ ให้แก่ นิสิต นักศึกษาที่กำลังจะจบการศึกษาในทุกสาขาวิชาชีพ ไม่เพียงแต่ด้านการเงินและเศรษฐศาสตร์เท่านั้น
"ที่ผ่านมาเราพบว่าการจะไปเจาะตลาดแรงงาน ตามบริษัทต่างๆ โดยเฉพาะการไปเจาะบริษัทลูกค้ากองทุนสำรองเลี้ยงชีพนั้นยังมีอุปสรรค เพราะไม่ได้หมายความว่าบริษัทต่างๆ จะให้ความร่วมมือหรือสนใจด้านการลงทุนมากนัก ดังนั้นการไปเจาะที่กลุ่มนักศึกษาก่อนเข้าสู่ตลาดแรงงาน น่าจะเป็นอีกช่องทางหนึ่งที่จะปลูกฝังและให้ความรู้ด้านการลงทุนตั้งแต่วัยเรียนได้" ผู้บริหาร บลจ. กล่าว
อย่างไรก็ตาม ในส่วนของ ตลท.ยังคงสนับสนุนโครงการให้เงินทำงานผ่านกองทุนรวมอย่างต่อเนื่อง รวมถึงการทำการตลาดและประชาสัมพันธ์เพื่อให้คนทำงานเข้าถึงกองทุนรวมได้กว้างที่สุด โดยในส่วนของ บลจ.เองมองว่าการจะเข้าถึงบริษัทต่างๆ นั้น ทำได้ค่อนข้างยาก หากให้แต่ละ บลจ.เข้าไปทำการตลาดกับบริษัทต่างๆ เอง จึงเห็นควรให้ดำเนินการผ่านสมาคมบริษัทจัดการลงทุน โดยมีตัวแทนจาก บลจ.ต่างๆ น่าจะดีกว่า
ทั้งนี้ โครงการให้เงินทำงานผ่านกองทุนรวม เป็นความร่วมมือของ ตลท.และสมาคมบริษัทจัดการกองทุน ร่วมกับ บลจ.ทั้ง 15 แห่ง ที่เข้าร่วมในโครงการเพื่อวัตถุประสงค์สำคัญในการเผยแพร่ความรู้ ความเข้าใจพื้นฐานเกี่ยวกับการลงทุนในกองทุนรวมโดยเริ่มจัดขึ้นในปี 2543 เป็นปีแรก
ปัจจุบันพบว่าผู้ลงทุนให้ความสนใจลงทุนในกองทุนรวมเพิ่มขึ้น กลายเป็นผลิตภัณฑ์ทางการเงินที่คนไทยคุ้นเคย ประกอบกับมีการพัฒนาและออกแบบให้สอดคล้องกับวัตถุประสงค์ในการใช้เป็นเครื่องมือเพื่อการวางแผนการเงินได้อย่างมีประสิทธิภาพมากขึ้น